Predator (film)
<s>Predator je američki znanstveno-fantastični akcijski film iz 1987. godine kojeg je režirao John McTiernan.</s>

<s>Radnja prati elitni tim specijalnih snaga američke vojske kojeg vodi bojnik Alan "Dutch" Schaefer (Schwarzenegger) u misiji spašavanja talaca (ministara tamošnje vlade) iz ruku lokalnih  gerilaca u džungli Centralne Amerike.</s><s>Ono što ne znaju, je da su istovremeno lovina vanzemaljskog čovjekolikog stvorenja sposobnog za međuzvjezdana putovanja i opremljenog naprednom tehnologijom (plazma oružje, aktivna nevidljiva kamuflaža, mogućnost gledanja u infracrvenom spektru).</s><s>Predator je pripadnik neimenovane okrutne ratničke rase koja lovi agresivne, opasne i/ili naoružane pripadnike drugih civilizacija zbog inicijacije, sporta i trofeja u obliku njihovih očišćenih lubanja.</s>

<s>Prvotni naslov scenarija kojeg su 1985. napisali braća Jim i John Thomas zvao se The Hunter (Lovac).</s><s>Vizualne efekte vanzemaljskog stvorenja osmislio je oskarovac Stan Winston, što mu je donijelo još jednu nominaciju za Oskara u toj kategoriji.</s><s>Snimljena su i dva nastavka, Predator 2 (1990.) i Predatori (2010.).</s>

<s>Radnja</s>

<s>Film otvara ulazak misterioznog svemirskog broda u Zemljinu atmosferu, a zatim se fokusira na obalu Gvatemale gdje prati šestočlanu vojnu spasilačku ekipu koju predvodi Dutch, bivši pripadnik Zelenih beretki.</s><s>Dobivaju zadatak da lociraju srušeni helikopter tamošnje vlade i oslobode ministra iz zatočeništva lokalne gerile.</s><s>Po zapovijedi nadređenih pridružen im je Dillon (Weathers), CIA agent koji je svojevremeno bio Dutchev ratni drug u Vijetnamu.</s><s>Pod okriljem noći transportirani su helikopterima u blizinu mjesta pada, iz kojih se užadima spuštaju na tlo u dubini džungle.</s>

<s>Kad se razdani, pronalaze olupinu srušenog helikoptera, i počinju pratiti tragove koji ih dovode do nekoliko mrtvih tijela obješenih naglavačke i oderane kože.</s><s>Prema nađenim identifikacijskim pločicama Dutch iznenađeno saznaje da su to njegovi bivši suborci iz Zelenih beretki.</s><s>Uskoro nailaze na dobro utvrđeni pobunjenički kamp kojeg uvježbanom akcijom razaraju ne ostavljajući preživjele osim jedne žene, imenom Anna koju uzimaju sa sobom kao zarobljenika.</s><s>Dutch je ogorčen saznanjem da je akcija spašavanja bila samo paravan za uništenje kampa, nakon što mu Dillon prizna da su oderani leševi ostaci prethodne neuspjele misije spašavanja.</s>

<s>Krećući se kroz nepristupačnu i teško prohodnu džunglu, nastoje doprijeti do točke izvlačenja odakle će ih helikopterima prevesti u bazu na sigurno.</s><s>Iz daljine ih prati nepoznato biće koristeći infracrvenu termografiju.</s><s>Nakon što dvojica članova tima budu misteriozno ubijeni, ostali postanu svjesni činjenice da ih netko ili nešto vreba iz džungle.</s><s>Anna ih upoznaje s lokalnom legendom o stvorenju koje lovi ljude kao trofeje.</s><s>Uprkos hrabrim pokušajima da mu uđu u trag, te postavljanju raznih konvencionalnih i improviziranih zamki, članovi tima bivaju ubijeni jedan po jedan, sve dok ne preostanu samo Dutch i Anna.</s><s>Shvativši da stvorenje ubija samo naoružane, ranjeni Dutch šalje nenaoružanu Annu prema točki izvlačenja, i uspijeva tijesno izmaknuti stvorenju (dvonožnom maskiranom vanzemaljcu kojeg glumi 220 cm visoki Kevin Peter Hall).</s><s>Otkriva da ga je spasilo blato u kojem se bježeći valjao i koje je sakrilo njegov termalni otisak.</s>

<s>Dutch uz pomoć džungle, noža i dvije preostale granate improvizira razna oružja i zamke, maskira se blatom i poziva stvorenje nastojeći ga namamiti u jednu od zamki.</s><s>Ono ubrzo dolazi i nakon Dutchovih početnih uspjeha iz zasjede, zarobljava ga.</s><s>Stvorenje odbacuje svoje elektroničko naoružanje i masku koja omogućuje termalni pogled, pokazujući svoje čudovišno lice, te izaziva Dutcha na konačni obračun.</s><s>Nakon što ga je nadmoćni protivnik brutalno premlatio i satjerao u kut, Dutch uspijeva aktivirati protu-uteg jedne od zamki (teški komad debla) koji pada na stvorenje i smrtno ga ranjava.</s><s>Kad umiruće stvorenje Dutch upita "Što si, do vraga, ti?" ono neljudskim glasom odgovara istim protupitanjem i smijući se aktivira mehanizam za samouništenje na svojoj podlaktici.</s><s>Dutch bježi u zaklon dok snažna eksplozija uništava stvorenje i okolnu džunglu.</s><s>Pojavljuje se spasilački helikopter s Annom, izvlači Dutcha i upućuje se prema bazi.</s>

<s>Glavne uloge</s>

<s>Arnold Schwarzenegger - bojnik Alan "Dutch" Schaefer; američki vojni plaćenik, nekadašnji pripadnik Zelenih beretki.</s><s>Carl Weathers - George Dillon; Dutch bivši kolega, sada agent CIA-e, poslan zajedno s Dutchovim timom.</s><s>Elpidia Carrillo - Anna; gerilka koju hvataju Dutchovi vojnici.</s><s>Bill Duke - Mac Eliot; Blainov bliski prijatelj s kojim je služio u Vijetnamu.</s><s>Jesse Ventura - Blain Cooper; Macov prijatelj iz vremena vijetnamskog rata.</s><s>Sonny Landham - Billy Sole; indijanski tragač.</s><s>Richard Chaves - Jorge "Poncho" Ramirez
 Shane Black - Rick Hawkins; radio operater i tehnički stručnjak.</s><s>R. G. Armstrong - general-bojnik Homer Phillips; vojni koordinator i organizator misije koji je sastavio vojni tim.</s><s>Kevin Peter Hall - Predator; pripadnik izvanzemaljske ratničke rase koja lovi agresivne pripadnike drugih rasa radi sportske zabave.</s>

<s>Izvori</s>

<s>Vanjske poveznice</s>

<s>Američki filmovi
SF-filmovi
Akcije (filmovi)
Horor filmovi
Ratni filmovi
Filmovi o Hladnom ratu</s>

